Folketing
1998-05-06

Det vil sige, at sammenlagt betyder det, at den ramme, lønmodtagerne får glæde af i denne sammenhæng, er større end den, der er i mæglingsskitsen, og det er regeringen, der via forslaget om at afskaffe sygeskatten neutraliserer den økonomiske virkning af indgrebet. Så synes jeg, der er god grund til at fare i flæsket - havde jeg nær sagt - på de indlæg, der har været om, at man betaler disse fridage selv. Det er, som om man overser, at det forlig eller rettere den mæglingsskitse, der har været på bordet, er stemt ned. Den indeholder altså ikke et sæt af goder og forbedringer, som man nu mister. De goder eller forbedringer ville man aldrig have fået, fordi mæglingsskitsen er stemt ned. Vi ophøjer hovedparten af mæglingsskitsen til lov og bygger ovenpå med henholdsvis de feriedage og børnefamiliefridage, der er omtalt i lovforslaget.